Die suksesvolle plasing van ’n Indiese tuig die week in ’n wentelbaan om Mars maak van Indië die eerste Asiatiese land wat dié prestasie met sukses kon vermag.
Japan en China se vorige pogings het misluk. Selfs Rusland kon die laaste 20 jaar nie daarin slaag om ’n tuig suksesvol in ’n baan om Mars te plaas nie.
Boonop het Indië dit “spotgoedkoop” reggekry met ’n begroting wat kleiner is as die begroting vir die maak van die rolprent, Gravity. Die tuig staan as die “Mangalyaan” bekend, die Hindi-woord vir Mars-skip.
Die Indiese tuig sal Mars se atmosfeer vir die aanwesigheid van metaangas ondersoek. Sou dit gevind word, kan dit moontlik op die teenwoordigheid van mikroskopiese lewe dui.
Indië self het die prestasie met ‘n potjie gholf vergelyk, waartydens die speler met een dryfhou ’n kolskoot van Indië tot op ’n gholfbaan in Brittanje slaan.